Source: http://www.pravo-medicina.sk/aktuality/934/britsky-najvyssi-sud-zamietol-vyhlasit-asistovanu-samovrazdu-za-ludske-pravo
Timestamp: 2018-02-17 22:57:07+00:00
Document Index: 6787441

Matched Legal Cases: ['súd ', 'súd ', 'súd ', 'súd ', 'súd ', 'súd ', 'čl. 8', 'súd ']

Britský najvyšší súd zamietol vyhlásiť asistovanú samovraždu za ľudské právo | Medicínske právo
Ako sme Vás už informovali, britskí občania, pán Nicklinson a pán Lamb, sa na súde domáhali uznania toho, že právo v Anglicku a Walese by malo dovoľovať pomáhať iným osobám s ukončením ich života. Britské súdy však toto právo nepotvrdili, a preto rodina pána Nicklinsona (ktorý zomrel v priebehu konania) a pán Lamb podali odvolanie na britský Najvyšší súd a k tomuto konaniu sa pripojil aj pán Martin. Všetci traja odvolatelia trpeli trvalým a ťažkým telesným postihnutím a priali si zomrieť v tom čase, aký si sami zvolia, avšak neboli fyzicky schopní ukončiť svoj život bez pomoci inej osoby.
V odvolaní žiadali, aby súd rozhodol, že súčasná právna úprava asistovanej samovraždy je v rozpore s článkom 8 Európskeho dohovoru o ľudských právach (ďalej len EDĽP) – právo na rešpektovanie súkromného a rodinného života. Odvolania stavali na predchádzajúcich rozhodnutiach Európskeho súdu pre ľudské práva, v ktorých súd konštatoval, že voľba ukončiť život niekoho iného za účelom zabránenia poníženiu a utrpeniu tejto osoby, spadá pod článok 8 EDĽP a vzhľadom na to, akýkoľvek zásah do tohto práva musí byť nevyhnutný, primeraný a v súlade so zákonom, ktorý je dostatočne jasný a predvídateľný.
Najvyšší súd zamietol tieto odvolania, čím zároveň zamietol vyhlásiť asistovanú samovraždu za ľudské právo. V rozhodnutí zároveň uviedol, že má právomoc urobiť požadované vyhlásenie o nezlučiteľnosti zákona o samovražde s EDĽP, ale napriek tomu je vhodnejšie aby takéto vyhlásenie urobil Britský parlament a zároveň mu dáva príležitosť na to, aby zvážil zmenu zákona, ktorý by povoľoval osobám v tomto prípade (odvolateľom) a iným osobám ako oni, ukončiť svoj život. Najvyšší súd dal teda jasne najavo, že očakáva od parlamentu prehodnotenie legislatívy, a to v blízkej budúcnosti a pokiaľ tak neurobí, súdy sú oprávnené vydať rozhodnutie o tom, že zákon o samovražde (Suicide Act 1961) nie je v súlade s čl. 8 EDĽP.
Lord Neuberger, predseda najvyššieho súdu, vo svojom rozsudku uviedol: „Aj napriek argumentom a dôkazom, ktoré boli predložené súdu, existuje príliš veľa nejasností na to, aby mohlo byť vydané rozhodnutie odôvodňujúcich vyhlásenie o nezlučiteľností“. Avšak Neuberger zároveň varuje, že ak parlament nedokáže posúdiť vec v blízkej budúcnosti, je tu reálna vyhliadka úspechu ďalšieho odvolania. „Je to veľmi pozitívny krok“, hovorí Jane Nicklinson.
Doktor Andrew Ferguson, z aliancie Care not Killing (starostlivosť, nie zabíjanie), ktorá je spojením viacerých organizácií, ktoré sú proti zlegalizovaniu eutanázie a asistovanej samovraždy, toto rozhodnutie privítal. „Zákony v Anglicku a Walese zostávajú nezmenené, pričom súd si uvedomuje, že existujú zákony chrániace zraniteľných a starších ľudí a takisto aj ľudí so zdravotným postihnutím. Toto je dôvod prečo parlament prehodnotil a opakovane hlasoval proti zmene zákona v posledných rokoch.“.
Teda aj napriek tomu, že odvolatelia „spor prehrali“, rozhodnutie súdu je pozitívnym krokom pre celú legislatívu Anglicka a Walesu, je to prvý krok na zmenu právneho stavu týkajúceho sa asistovanej samovraždy. O zákone o asistovanej samovražde (Assisted Dying Bill) už diskutovali v Snemovni Lordov, pričom sa zapojil rekordný počet Lordov (130) a debata trvala 10 hodín. Po absolvovaní druhého čítania, zákon prejde do parlamentného výboru, ktorý ho bude podrobne skúmať a navrhne znenie novely zákona.
- http://www.bioedge.org/index.php/bioethics/bioethics_article/11032
- http://www.halsburyslawexchange.co.uk/assisted-suicide-are-changes-on-the-horizon/
- http://ukhumanrightsblog.com/2014/06/25/supreme-court-rejects-right-to-die-appeals/
- http://www.bioedge.org/index.php/bioethics/bioethics_article/11072